הוועדה לענייני ביקורת המדינה, כנסת 15, פרוטוקול מספר 166, 2002-02-04 10:00

חברי הוועדה: א

חברי הוועדה: בשלום וילן מוסי רז אברהם שוחט

מוזמנים: משרד מבקר המדינה מבקר המדינה אליעזר גולדברג שלומית לביא - עוזרת בכירה למבקר המדינה ודוברת המשרד מנחם גוטרייך - סגן ממונה בכיר על אגף משרד התיירות חגית זקס - יועצת תקשורת משרד האוצר אלעד תמרי - רפרנט תיירות באגף תקציבים פורום התיירות הכפרית רז ארבל - חבר הפורום ומרכז תיירות נגב התאחדות המלונות מיכל זומר - לוביסטית רשות הטבע והגנים מדי אורון - מנהל חטיבת תכנון ופיתוח משרד ראש הממשלה גדעון פרבר - מנהל תחום

מנהלת הוועדה: הצעה ל"דיון מהיר" בנושא התנהלות משרד התיירות – הצעת חברי הכנסת אבשלום וילן ואברהם שוחט

אמנון רובינשטיין: בוקר טוב, אני פותח את ישיבת הוועדה.

אמנון רובינשטיין: נמצאת לפנינו הצעה לדיון מהיר אשר הועברה אלינו מנשיאות הכנסת בנושא התנהלות משרד התיירות, הצעה של שני חברי כנסת, אבשלום וילן ואברהם שוחט.

אמנון רובינשטיין: הוזמן לישיבה שר התיירות, חבר הכנסת בני אלון.

אמנון רובינשטיין: האם יש פרוצדורה מיוחדת להצעה לדיון מהיר?

ירדנה מלר-הורוביץ: היינו אמורים לדון בנושא בתוך שבוע, אבל מכיוון שסדר היום של הוועדה היה עמוס זה לקח שבועיים.

אמנון רובינשטיין: חבר הכנסת וילן, בבקשה תציג את הדברים.

אבשלום וילן: בוקר טוב.

אבשלום וילן: הנוהל הוא שמסיום הדיון הוועדה אמורה להניח על שולחנה של מליאת הכנסת את סיכום הדיון המהיר, בדרך כלל תוך ארבעים ושמונה שעות.

אבשלום וילן: ראשית ברצוני לומר למען הגילוי הנאות שביקשנו את הבקשה בעקבות פירסום כתבה גדולה בנושא בעיתון הארץ, אלא שאני שולל לחלוטין על הסף את הטענה שעלתה בכתבה שעל פיה שר תיירות איננו יכול להיות מי שהוא מתנחל או שגר בשטחים.

אבשלום וילן: אני כופר בטענה זו לחלוטין.

אבשלום וילן: שר תיירות יכול להיות כל פוליטיקאי המבצע את תפקידו היטב.

אבשלום וילן: הפסילה הזאת מראש היא חמורה בעיני ואני מנצל את הבמה הזו כדי לומר זאת מראש.

אבשלום וילן: לעצם העניין, אנחנו פנינו בבקשה לדיון על שלושה נושאים.

אבשלום וילן: הנושא הראשון הוא מינוי אנשים חסרי ניסיון מקצועי לתפקידים הדורשים ניסיון והיכרות בענף.

אבשלום וילן: זאת על פי הכתבה וכן מספר פעמים נוספות שדובר בתקשורת דובר על כך שלתפקיד המנכ"ל, במקום להביא מינוי מקצועי של איש בעל ניסיון ניהולי, ניסה השר בני אלון למנות את מנכ"ל מולדת ולאחר מכן עשה מינויים זמניים.

אבשלום וילן: כמו כן נטען כי מתוך שמונה אנשים שמינה רובם המכריע באו מהמילייה של השר, בעוד שאנחנו יודעים שמשרד התיירות הוא משרד מאוד מקצועי.

אבשלום וילן: יושב ראש הוועדה לביקורת המדינה פרופ' אמנון רובינשטיין הואשם במפלגתנו רבות כשהוא היה שר ומעולם לא עשה מינויים פוליטיים, מעבר לעוזר אישי ועוד משהו.

אבשלום וילן: גם השרים האחרים אצלנו נזהרו מאוד במינויים הפוליטיים והיה על זה הרבה מאוד כעס וביקורת.

אבשלום וילן: אני העברתי בכנסת הזו שורת חוקים נגד כל הרעה החולה הזאת של המינויים הפוליטיים.

אבשלום וילן: אתמול הצלחנו להפיל בוועדת הכספים של הכנסת הצעה למתן גיבוי שממשלת ישראל העבירה אותה כלאחר יד, של חמש מאות מיליון שקלים, כאשר מבקרת המדינה כתבה עליה דברים קשים ביותר על הונאה בקנה מידה של מיליונים שמעסיקים הונו את המדינה בשנות העליה הגדולות.

אבשלום וילן: הורדנו את ההצעה.

אבשלום וילן: אני הובלתי את המהלך ואמרתי שזה מריח בבחינת כמעט כסף עבור קבלנים חברי מרכז.

אבשלום וילן: כלומר אם היתה תכנית רצינית של עידוד תעסוקה, זה דבר אחר, אבל העובדה היא שאיש מאנשי משרד האוצר לא תמך בכך וכמו כן דו"ח מבקרת המדינה היה חריף ביותר בנושא הזה.

אבשלום וילן: והנה אותו חוק משנת 92' הובא פעם נוספת כלאחר יד.

אבשלום וילן: אין ברירה אלא לקרוא לו חוק תמיכה בקבלנים חברי מרכז, על כל המשמעות של זה.

אבשלום וילן: כמו כן הועבר בקריאה ראשונה חוק של מינוי חברי מרכז כדירקטורים בדירקטוריונים ממשלתיים, דבר שהוא חמור מאוד כשלעצמו.

אבשלום וילן: כל הסיפור הזה הוא אנטי ממלכתי.

אבשלום וילן: אני חושב שלשר מותר להביא איתו סגל מצומצם, אבל ברוב המשרדים המקצועיים מנכ"ל חייב להיות מינוי מקצועי ולא מינוי פוליטי, ומעבר לעוזרים אישיים, ראש לשכה, דובר ודברים מסוג כזה, כל השאר חייב להיות מקצועי.

אמנון רובינשטיין: דובר משרד זה גם כן מינוי מקצועי, זה יועץ תקשורת של שר.

אבשלום וילן: בהחלט.

אבשלום וילן: תודה על התיקון.

אבשלום וילן: נושא שני, על פי הכתבה נעשתה חלוקה לא הוגנת של כספי המשרד הכוללת הפניית חלק משמעותי מכספי משרד התיירות לטובת אתרים בהתנחלויות אשר ממילא אינם מתויירים.

אבשלום וילן: פה אני מודה שניסיתי לרדת לשורש המספרים מאז הגשת הבקשה ולא הצלחתי לעשות זאת באופן מלא.

אבשלום וילן: כבר חודש וחצי אני מחזיק בידי את הגיליון של ביטאון תעשיית המלונאות בישראל הנקרא "מלונאים", ושם המספרים המוצגים הם די קשים.

אבשלום וילן: הם מדברים על ירידה של חמישים ושניים אחוזים בהכנסות מתיירות מאז פרוץ האינתיפדה, מאוקטובר 99' עד ספטמבר 2000'.

אבשלום וילן: מדובר על שישים אחוז ירידה בלינות בבתי מלון, מאחד עשרה נקודה אחד מיליון לינות זה ירד לארבע פסיק שש, כלומר זו ירידה דרסטית.

אבשלום וילן: מוצגת שם ירידה של שבעים ותשעה אחוז בטבריה ושמונים ושניים אחוז באילת בלינות תיירים.

אבשלום וילן: אין ספק שיש פה משבר מאוד גדול בתיירות שהוא ברובו המכריע אקסוגני, כלומר תוצאה של גורמים חיצוניים, של המשבר בעקבות האינתיפדה, ולאו דווקא כתוצאה ממדיניות משרד התיירות.

אבשלום וילן: נשאלת השאלה, האם בשנה כזאת משרד התיירות צריך לתמוך בהתנחלויות.

אבשלום וילן: גרים שם אנשים הנמצאים במצוקה מאוד קשה ותחת התקפות קשות, אלא שיש הבדל בין תמיכה וסיוע בטחוני ובכל תחום אחר לסיוע של משרד התיירות לאיזורים שאני מניח שהם כנראה לא כל כך מטויילים במצב הזה.

אבשלום וילן: ידוע לי שגם גורמי הבטחון נוטים לא לאשר כרגע טיולים במקומות אלה.

אבשלום וילן: הדבר נראה לי מוזר, ואני מודה שהכתבה היא בהחלט חלקית משום שהיא נתנה רק כמה מספרים, ולא הראתה את תמונת המקרו.

אבשלום וילן: הופיעו בה מספר נתונים של השקעות דווקא הפעם בתיירות ביש"ע.

אבשלום וילן: לא מדובר בסכומים גדולים, כל סכום הוא עשרות אלפי שקלים, אבל אינני יודע אם כרגע המקום המועדף לתמיכה בתיירות הוא גוש קטיף או דרום הר חברון או סוסיא או מערת המכפלה.

אבשלום וילן: כאשר רואים מה שקורה באילת, בטבריה, בירושלים ובמקומות אחרים זה נראה לי שיקול לא ענייני, כאילו יש פה איזו העדפה פוליטית.

אבשלום וילן: אני מאוד מקווה שיבואו אנשי המשרד ויגידו לא כצעקתה אלא בדיוק להיפך.

אבשלום וילן: הנקודה השלישית הינה חוסר תיאום בין משרד התיירות לשאר משרדי הממשלה.

אבשלום וילן: ברצוני להזכירכם שהתקיים פה דיון עוד בתקופת השר הקודם, רחבעם זאבי ז"ל, בנושא המשבר בתיירות, בוועדת הכספים וועדת הכלכלה.

אבשלום וילן: קיבלנו החלטה על תמיכה מאסיבית בתיירות ובסופו של דבר הוחלט על סדר גודל של כמדומני שלוש מאות מיליון שקל תמיכה.

אבשלום וילן: השאלה הגדולה היא כיצד מתמודדים עם משבר התיירות ברמת המקרו והאם גם את התיירות הופכים למנוף פוליטי מסוג כזה או אחר, או באמת מנהלים מדיניות חסרת פניות לחלוטין לטובת הענף, הנמצא במשבר קשה.

שר התיירות בני אלון: אני מודה על ההזדמנות להיות כאן תחת שרביט היושב ראש ובנוכחותו של מבקר המדינה.

שר התיירות בני אלון: אני אגע בשלושת הנקודות שהעלית.

שר התיירות בני אלון: הנקודה הראשונה, בעניין של שיטת הממשל שלנו, אני מוכרח להגיד שכשר עכשיו אני רואה דברים שלא ראיתי קודם, והיא לא לגמרי פסולה.

שר התיירות בני אלון: יש לצערי בטבע האנושי התאבנות מסויימת של בירוקרטיה, של פקידות, שמתרגלת לסגנון חשיבה מסויים.

שר התיירות בני אלון: מדי פעם נכנס לתפקיד שר שהוא לא מקצוען, אבל יש לו (במידה ואמנם יש לו) יכולת לחשיבה מחודשת, קצת ליצירתיות, ותפקידו בעיקר לקבוע יעדים ומדיניות של משרד, לסייע בתקציבים של משרד, בקשרים הפוליטיים שיש לו, וזה מאוד עוזר לסייע בדברים הללו.

שר התיירות בני אלון: במידה והעסק נשמר טוב וכללי התקציב נשמרים והדברים נשמרים כמו שהם צריכים, השילוב יכול לצאת מוצלח.

שר התיירות בני אלון: יש בזה גם המון חסרונות.

שר התיירות בני אלון: אני לא מדבר על חילופי השרים במקרה שלי, אני נכנסתי למשרד בנסיבות שכולנו מכירים אותם, שכדוגמתם לא היו מאז קום המדינה ולא יהיו אם ירצה השם, נסיבות של אחרי רצח.

שר התיירות בני אלון: אבל גם לפני הרצח של גנדי, השר ליפקין שחק התחלף באותה קדנציה, וזה קשה.

שר התיירות בני אלון: יש חסרונות בשיטה הפוליטית הזאת אבל יש בה גם יתרונות.

שר התיירות בני אלון: כללי המינהל הם שהמנכ"ל הוא משרת אמון ושכל שר מביא איתו שמונה משרות אמון.

שר התיירות בני אלון: חוץ מזה אסור לי לגעת שלא דרך כללי נציבות שירות המדינה בשום משרה או בשום תפקיד בתוך משרד התיירות, וכך נעשה.

שר התיירות בני אלון: אני השארתי חלק ממשרות האמון שהיו לקודמי והוספתי מספר משרות חדשות, בעיקר אלה שהיו איתי קודם.

שר התיירות בני אלון: אני לא חושב שאם אדם עובד איתי ארבע, חמש שנים כעוזר פרלמנטרי, הוא צריך להיזרק לרחוב בגלל שאני נהייתי שר, וכאלה הם משרות האמון.

שר התיירות בני אלון: מתוך משרות האמון אני מבין שהכתבת מעיתון "הארץ" לא אוהבת ששלושה וחצי הם מתנחלים, לא עלינו.

שר התיירות בני אלון: אלא שאין זו האמת.

שר התיירות בני אלון: זהו עיתון של אנשים שחושבים שהם חושבים, והם לא צריכים לבדוק יותר מידי נתונים.

שר התיירות בני אלון: היא אומרת שהם מתנחלים כולם אבל הרוב אינם מתנחלים.

שר התיירות בני אלון: גם אם הם כן מתנחלים, והם עובדים איתי ואני אוהב לעבוד איתם, הם ימשיכו לעבוד איתי.

שר התיירות בני אלון: זה כל הנושא של המינויים הפוליטיים.

שר התיירות בני אלון: מי שמכיר אותם יודע שהם מעולים, כשרוניים, והם היו עונים על כל מכרז בתפקיד הזה.

שר התיירות בני אלון: המנכ"ל שאני רציתי להביא שמו אריאל סנדר.

שר התיירות בני אלון: הוא כיהן כמה שנים כעוזר פרלמנטרי ואחרי כך היה מנכ"ל מולדת.

שר התיירות בני אלון: הוא דוקטורנט במדעי המדינה, בחור מוכשר ונחמד בעל יכולת ניהול.

שר התיירות בני אלון: הוא עבר והגיע לדיון בוועדה של הנציבות, בפני שלושה אנשים.

שר התיירות בני אלון: שניים אמרו שהאיש מוכשר ויש לו את הכישורים האקדמיים והיכולות המתאימות אבל הוא לא בשל לתפקיד.

שר התיירות בני אלון: אחד אמר שזה אפשרי.

שר התיירות בני אלון: אני לא רציתי לריב עם ההמלצה הזאת, והואיל וכבר פירסמתי שאני מעוניין בו וחסמו את דרכי, מיניתי אותו, בתאום עם נציב שירות המדינה, כיועץ במשרת אמון, והמנכ"ל הוא אחד מן הסמנכ"לים שהיו במשרד.

שר התיירות בני אלון: היו שלושה סמנכ"לים ואחד מהם מונה בינתיים כמנכ"ל בפועל, שמו משה ריגל.

שר התיירות בני אלון: אינני יודע מה אעשה בתום שלושה חודשים בהם אני יכול להחזיק מנכ"ל בפועל.

שר התיירות בני אלון: במידה והנציבות תאשר את אריאל סנדר, כמו שנעשה במשרדים אחרים, יכול להיות שהוא יהיה המנכ"ל, אינני רוצה להתחייב כאן לשום דבר.

אבשלום וילן: ברצוני להבין, היתה מנכ"לית מקצועית למשרד אשר היתה בעלת השקפות פוליטיות הפוכות, אשר גנדי הביא אותה כבעלת מקצוע מחוץ למשרד.

אבשלום וילן: אני מבין שהיא הוחלפה.

אבשלום וילן: אם כך מי המנכ"ל בפועל?

שר התיירות בני אלון: המנכ"ל בפועל שמו משה ריגל, הוא איש המשרד, הסמנכ"ל הותיק ביותר במשרד.

שר התיירות בני אלון: אני רציתי למנות את אריאל סנדר, הוא בן כשלושים, בחור מוכשר, והיו מנכ"לים צעירים בהרבה ממנו, כולל נחמה רונן, שהיו חסרי ניסיון מקצועי.

שר התיירות בני אלון: אני חושב שלאיש יש את הכשרונות המתאימים אבל לא רציתי להתווכח עם הנציבות ולנסות למנות אותו באמצעות רוב בממשלה, למרות שיכול להיות שהייתי משיג זאת, כי יש הרבה ביקורת אצל שרים על פסילות של הנציבות.

שר התיירות בני אלון: במידה והנציב יגיע איתי להסכמה לגבי אריאל סנדר ויאשר את מינויו, יתכן שהוא יהיה שוב מועמד שלי.

שר התיירות בני אלון: עוד מוקדם לומר זאת.

שר התיירות בני אלון: מבלי לפגוע עלי לציין כי מצאתי שהמנכ"לית שהיתה בתפקיד לא התאימה לתפקיד בעת הזאת מבחינה מקצועית ועניינית, ואינני מצטער על השינוי.

שר התיירות בני אלון: ברצוני להעיר הערה נוספת לגבי הנושא של משרות אמון.

שר התיירות בני אלון: אני חידשתי משהו, ואני חושב שזהו חידוש מבורך.

שר התיירות בני אלון: החידוש הוא שיש משרה אחת שנקראת יועץ מקצועי, שהיא גם משרת אמון, ובה דווקא לא לקחתי משרת אמון וביקשתי מהגב' רות אקראי.

שר התיירות בני אלון: הנמצאת כאן, שהיא מהותיקות ביותר במשרד ולא הכרתי אותה לפני שהגעתי למשרד, למלא את התפקיד הזה.

שר התיירות בני אלון: אני ממליץ לנציבות שירות המדינה שהמשרה הזאת לא תהיה משרת אמון, כי חשוב שיהיה איש מקצועי מהמשרד שיודע לתאם בין הלשכה לבין המשרד, אחרת נוצרות שתי ממלכות וזה דבר מאוד שלילי.

שר התיירות בני אלון: מאוד רצוי שאחת מהמשרות שבאחריותה, נושא התיאום בין המשרד, עם הניסיון שלו ועם הוותק שלו, לבין הלשכה דווקא תהיה של מישהו עם ותק במשרד.

שר התיירות בני אלון: זה בנושא המינויים.

שר התיירות בני אלון: ברצוני לעבור לנושא הבא אלא אם כן משהו עדיין לא מובן.

אמנון רובינשטיין: לא מובן לי מהם הכישורים של הבחור שאתה רוצה למנות כמנכ"ל.

אמנון רובינשטיין: אמרת שהוא דוקטורנט במדע המדינה.

שר התיירות בני אלון: אמרתי שיש לו כישורים אקדמיים, כישורים מנהיגותיים ומינהליים.

שר התיירות בני אלון: הוא היה מנכ"ל מולדת ועשה את עבודתו יפה מאוד, אני ראיתי איך הוא עובד.

שר התיירות בני אלון: הוא גם התנסה פה בכנסת במשך מספר שנים.

שר התיירות בני אלון: אני גם ראיתי אותו פועל במועצה מקומית של היישוב שלו.

שר התיירות בני אלון: בנציבות החליטו שהוא לא בשל ואני מצטער על כך, לדעתי היו צריכים לתת לו צ'אנס.

שר התיירות בני אלון: אני אבדוק עם הנציב ואם יש סיכוי אביא אותו שוב.

שר התיירות בני אלון: לא אביא אותו אם הנציב יגיד לי שאין לכך סיכוי.

שר התיירות בני אלון: לגבי השקפת ח"כ וילן אם כן או לא טוב שהמנכ"ל הוא משרת אמון, דע לך שלדעתי שר שאין לו מנכ"ל שרואה איתו עין בעין, יהיה לו קשה לתפקד, הוא הופך להיות שר מיותר, מרחף, וזה חבל מאוד.

שר התיירות בני אלון: שר צריך להיות מחובר למנכ"ל שלו, אבל לא טוב שהשר יהיה מנכ"ל.

שר התיירות בני אלון: כרגע אני לא מרוצה מהמצב בו אין מנכ"ל קבוע כי זה מפיל עלי המון עול מקצועי.

אבשלום וילן: ברצוני להשיג עוד השגה אחת בנושא זה.

אבשלום וילן: אני חושב שאחת הבעיות החולות של הפוליטיקה הישראלית, ואפלטון כבר התריע על כך, היא שבעצם את המדינה ינהלו פילוסופים.

אבשלום וילן: העובדה שבנימין נתניהו הגיע למשרה בכירה ביותר ללא ניסיון ניהולי פגמה בתפקודו.

אבשלום וילן: ושר האוצר הנוכחי, כולנו רואים, העובדה שהוא לא מילא שום תפקיד ניהולי מרכזי בעבר ניכרת בתפקודו.

שר התיירות בני אלון: אם אפשר היה לקבוע שאדם לא יהיה ראש ממשלה לפני שהיה שר לאיזו שהיא תקופה ולפני שהיה חבר כנסת, כדי שיכיר את המערכות, זה היה הגיוני, אבל אני לא חושב שזה חוקתי.

שר התיירות בני אלון: מכל מקום זה לא הנושא שלנו.

שר התיירות בני אלון: בנושא של השקעות בשטחים, או במה שאני קורא יהודה ושומרון, שזה לב הארץ, נסבר את האוזן בסכומים, אבל לפני כן ברצוני להקדים הקדמה קצרה במושגים.

שר התיירות בני אלון: מבחינה מקצועית התקציב שלי בנוי משלושה מנופים מרכזיים לפעילות המשרד, ויש עוד כמה דברים צדדיים.

שר התיירות בני אלון: האחד הוא תקציב פיתוח, השני הוא תקציב השיווק, ויש עוד אחד שניגע בו בהמשך והוא נקרא חוק עידוד השקעות הון של הקמת בתי מלון, שהוא לא כרגע הנושא הנדון.

שר התיירות בני אלון: שיווק תפקידו לשווק את המוצר, את מדינת ישראל, וזה עיקר העבודה בזמן משבר כזה, בכדי שהחדרים יהיו מלאים.

שר התיירות בני אלון: פיתוח זה תקציב תשתיתי.

שר התיירות בני אלון: משרד התיירות למשל הוביל את מצדה בהשקעה של מאות מיליונים במשך השנים, את הטיילות של ים המלח יחד עם חברה לפיתוח מיוחדת שהיתה לו, את אילת, טבריה לצערי סובלת אבל גם שם היתה השקעה, וכך עושים בחשיבה תכנונית של ארבע שנים, חמש שנים, עשר שנים ואפילו יותר.

שר התיירות בני אלון: כך שאין מדובר בהשקעות תקציביות שהן מהרגע להרגע.

שר התיירות בני אלון: לגבי הסכומים, ההחלטה של שבעה מיליון בתשתית ליהודה ושומרון היא החלטה של קודמי, רחבעם זאבי הי"ד, שהתקבלה לפני זמני והיא מדברת על שבעה מיליון בשלוש שנים.

שר התיירות בני אלון: השנה התקציב הוא מאה עשרים מיליון ש"ח לשנה פיתוח ועוד ארבעים הרשאה, משהו כזה, ואני מקווה עוד לשלש את זה.

שר התיירות בני אלון: ביום חמישי עשיתי סיור בצפון, במועצות האיזוריות של הגליל העליון, מרום הגליל, קרית שמונה ומטולה.

שר התיירות בני אלון: בקרית שמונה, אשר אני עומד להשקיע ולסייע שם כמה שאפשר, השקיע משרד התיירות באיזו שהיא כיכר.

שר התיירות בני אלון: הם ביקשו שאני אמשיך להשקיע ואמרתי להם שאשקיע בדברים אחרים, משיקולים מקצועיים.

שר התיירות בני אלון: חמישה עשר מיליון שקלים הושקעו בכיכר שאין בה תייר אחד.

שר התיירות בני אלון: זה היה לא מוצלח ונבע כתוצאה מלחץ מקומי.

שר התיירות בני אלון: זה קורה הרבה בבעיות של תשתית שראש עיר עם לחץ פוליטי מצליח לשכנע כאילו שיש בזה ערך.

שר התיירות בני אלון: יש לי חברה ממשלתית לתיירות שהיא זרוע ביצועית של המשרד, שהינה מקצועית ביותר, עושה דברים אחרי בדיקות רציניות ביותר ומשתדלת שהשקעה תיירותית תהיה בתפיסה מרחבית, עם אופציה של נגישות לאטרקציות, לאו דווקא לתיירות חוץ, גם לתיירות פנים, בראיה גם לאפשרויות לינה במקום וכו'.

שר התיירות בני אלון: לשם הפרופורציה, מדובר בשבעה מיליון שקלים המתחלקים בין כמה וכמה יישובים בכל מרחבי יהודה שומרון ועזה, ביניהם אתרים כמו תל שילה ומקומות אחרים שבאים אליהם הרבה מבקרים.

שר התיירות בני אלון: אני לא מדבר על השנה הזאת, אני מדבר על השקעות שצריך להמשיך ולהשקיע בהם.

שר התיירות בני אלון: השנה אני מחוייב למשל לעכו, רק לעיר העתיקה, בארבעים וחמישה מיליון ש"ח, שלא לדבר על החלטה שקיבלנו בממשלה לתת את ההסדר שסידרנו עם הבהאים בחיפה ובעכו, שזה עוד המון המון כסף.

שר התיירות בני אלון: אמנם זה חמישה עשר אחוז של הקלה במיסים אבל זה גם עובר דרכנו וזה חלק מראיה שבחיפה הרימו יופי של אטרקציה.

שר התיירות בני אלון: בצפת אני מדבר עכשיו על סכום של כמעט כמאה מיליון, בטבריה פיתוח מרכז העיר יהיה גם כן השקעה של עשרות מיליונים.

שר התיירות בני אלון: כך הדבר כמעט כל מקום שתצביעו עליו במפה, שלא לדבר על מצדה ופרוייקטים מובילים כמו אילת וים המלח.

שר התיירות בני אלון: כשמדובר באיזור של יהודה ושומרון אני מרגיש שאני מתבייש בעצם ההתנצלות הזו.

שר התיירות בני אלון: מדובר בהחלטה של גנדי בשלוש שנים לחלק שבעה מיליון שקלים ליישובים האלה לתשתית פיזית שאינה קשורה למספר המבקרים הנוכחי אלא יוצאת מהנחה שנצליח, לשיטתי, לחסל את הטרור במקום הסכם שלום שיביא שקט זמני של שנה.

שר התיירות בני אלון: רשימת הפרוייקטים מופיעה גם בכתבה.

אבשלום וילן: אני רואה שעמותת תיירות יש"ע קיבלה ממשרד התיירות מאה אלף שקל והחברה להגנת הטבע רק ארבעה עשר אלף שקל.

שר התיירות בני אלון: זה לא קשור בתשתית אלא בשיווק, אני מייד אגע בזה.

שר התיירות בני אלון: אני אשלח לכם את הרשימה.

שר התיירות בני אלון: הילה הדוברת שלנו הכינה תגובה לעיתון "הארץ" עם הנתונים והעיתון כמובן סירב לפרסם את תגובת דוברת המשרד.

שר התיירות בני אלון: זה עיתון של אנשים שחושבים שהם חושבים.

שר התיירות בני אלון: הם סירבו לפרסם את תגובתה המקצועית המציגה את הנתונים.

שר התיירות בני אלון: מכל מקום מדובר על אתרים תיירותיים שעברו את בדיקות התכנון של חמ"ת באותה רמה מקצועית שכל אתר ואתר עובר.

שר התיירות בני אלון: לגבי העמותה, ברמת הנתונים, אנחנו עוסקים בשיווק בעיקר לתיירות פנים, אבל אני משתדל להסתייע בזה גם לתיירות נכנסת על ידי תרגום והפצת החומר ללשכות בחוץ לארץ.

שר התיירות בני אלון: הקמפיין שלנו, "דווקא עכשיו חופשה בישראל", בנוי כך ששליש מהתקציב שלו בטלויזיה, שליש ברדיו וקיים שליש נוסף.

שר התיירות בני אלון: המשרד כגוף ממשלתי לא מפרסם מחירים ולא יכול להיות חשוף לתביעות, והוא עושה זאת או דרך התאחדות בתי מלון של מקומות או דרך עמותות תיירות שיש לנו שאנחנו מטפחים אותם.

שר התיירות בני אלון: ישנה עמותה של הקיבוצים בגליל ויש עמותה של איזורי הטיול ביהודה ושומרון הנקראת לב הארץ.

שר התיירות בני אלון: כל עמותה מקבלת לפי קריטריונים של מספר מקומות האיכסון שלה, אתרים ודברים נוספים.

שר התיירות בני אלון: אחת העמותות המקבלת פחות מכל עמותת תיירות זאת עמותת לב הארץ, המקבלת משהו כמו שישים וחמישה אלף שקלים.

שר התיירות בני אלון: ארבעים וחמישה אלף שקלים היא קיבלה מהחטיבה להתיישבות, שזה תקציב אחר, זה עובר דרך המשרד כדי לעגן את זה אבל זה לא תקציב ישיר שלי.

שר התיירות בני אלון: עמותות אחרות קיבלו סכומים של מאתיים אלף ושלוש מאות אלף.

שר התיירות בני אלון: את הכסף הזה הם משקיעים בפירסום ושיווק האיזור שלהם.

שר התיירות בני אלון: אני לא יכול לקפח אף אחד.

שר התיירות בני אלון: כל עמותה שהוכרה כעמותת תיירות יש לה קריטריונים ולפיהם היא מקבלת את תקציב הסיוע שלי.

שר התיירות בני אלון: כך יש לי סיוע לכל עמותה.

אבשלום וילן: אולי תוכל לסבר את אוזננו במספרים של מבקרים במקומות שונים, כמה מבקרים היו למשל ברשות הגנים הלאומיים.

שר התיירות בני אלון: רשות הגנים הלאומיים זאת רשות עצמאית, השר האחראי עליה הוא השר לאיכות הסביבה.

שר התיירות בני אלון: החלק שלי ברשות הוא גדול מאוד בתשתית הפיזית, אני הגורם המממן הראשי של רשות הטבע והגנים בפיתוח תשתיות פיזיות של איזורים, ואני עושה את זה בלב חפץ וביד נדיבה, מקצועית, תחת הקריטריונים של חמ"ת.

שר התיירות בני אלון: אני עושה את זה בכל מקום שהם צריכים.

שר התיירות בני אלון: אני לא גורם משווק של הרשות הזאת וזה לא תפקידי.

שר התיירות בני אלון: אני מסייע.

שר התיירות בני אלון: כשאני עושה סיור בנאות קדומים, שזה לא קשור אליהם, והם מביאים לי תכנית שיווק ומבקשים את עזרתי אני מסייע לפעמים תקציבית אם אני יכול ולפעמים על ידי זה שאני לוקח את החומרים שלהם ומפיץ אותם דרך הלשכות שלי בכל מקום בתרגומים שאני סופג על חשבוני, בדרכי שיווק שאני משווק, גם בארץ וגם בחוץ לארץ.

שר התיירות בני אלון: אנחנו ערוכים לדבר הזה ומשתדלים לסייע.

שר התיירות בני אלון: בתחום השיווק שישים וחמישה אלף שקלים מתוך שני מיליון הולכים לאתרים ביש"ע, זאת אומרת מדובר בשלושה וחצי אחוז.

מוסי רז: תסכים איתנו שזה לא פרופורציונלי.

שר התיירות בני אלון: אני מסביר שוב, העמותות מקבלות סיוע על פי קריטריונים מקצועיים שקבע המשרד הרבה לפני בואי, שזה מספר חדרי האיכסון.

שר התיירות בני אלון: יכול להיות שיש איזור גדול בארץ שיש בו מעט בתי מלון ומעט אכסניות.

שר התיירות בני אלון: אם יש לכם עצות מקצועיות לגבי דרך החלוקה וקביעת הקריטריונים לעמותות בכל הארץ, אתם מוזמנים למשרד ואם תהיו צודקים אני אשנה בהתאם.

אמנון רובינשטיין: אבקשך להתייחס לנושא תאום עם האוצר, תאום עם משרד העבודה והרווחה ותאום עם משרד הפנים בעניין אשרות תייר למזרח אירופה.

אמנון רובינשטיין: זו בעיה מאוד רצינית, פנו אלי מלונאים בעניין הזה.

אמנון רובינשטיין: מעט התיירים שמגיעים ממזרח אירופה עוברים מדורי גהינום.

שר התיירות בני אלון: בנושא זה אני באמת זקוק ורוצה הרבה סיוע.

שר התיירות בני אלון: דווקא עם האוצר אני חושב שיש פחות או יותר תיאום.

שר התיירות בני אלון: יש פה ושם קצת כיפופי ידיים כמו שצריך להיות בין כל משרד למשרד האוצר, וזה היה קשור גם לחוק פורז, שמשרד האוצר לא חפץ בו.

שר התיירות בני אלון: תמורת זה אמר האוצר שיתן בדרכי הסיוע שלו ואני בתאום איתם מנסה, בתור עזרה ראשונה במשבר הזה, לתת לבתי המלון קרן שיווק של שלושים מיליון ש"ח.

שר התיירות בני אלון: למורי דרך ניתנו כבר עשרה מיליון ש"ח ונשתדל לתת יותר לסוכני תיירות ולעסקים קטנים.

שר התיירות בני אלון: יש המון נפגעים שצריך לסייע להם.

שר התיירות בני אלון: כל הדברים הללו לא היו נעשים ללא התמיכה של האוצר.

שר התיירות בני אלון: אני חושב שהתיאום הוא לא רע, יש לנו אפילו לפעמים תיאומים אנושיים יפים, הרבה חבר'ה התחילו אצלנו כרפרנטים של האוצר, התאהבו ועברו למשרד.

שר התיירות בני אלון: החשדנות של משרד הפנים היא שאנשים רוצים להשתקע, וזה דבר שמצריך תיאום.

שר התיירות בני אלון: לגבי משרד העבודה יש תיאום לגבי הנושא של המפוטרים, שאני משתדל לארגן להם, גם מורי דרך וגם עובדי בתי מלון, בתיאום משרד העבודה חופשה ללא תשלום.

שר התיירות בני אלון: אני חושב שיחסית התיאום קיים.

שר התיירות בני אלון: לגבי בתי המלון אני חושב שיש לנו הצלחות בסך הכל.

שר התיירות בני אלון: ברצוני להתייחס לעצם העניין ולומר שאני חושב שהכתבה ב"הארץ" היא כתבה מגמתית ושיקרית.

שר התיירות בני אלון: אם רוצים לעשות ב"הארץ" כתבה על נושא תיירות, מן הראוי שיפנו לכתבת התיירות, שהיא האחראית על הדסק הזה, מכירה את כל הפרטים בו ויודעת בראיה מקצועית עיתונאית לעשות עבודה טובה.

שר התיירות בני אלון: הם בכוונה לא פנו אליה אלא לקחו מישהי שאיננה מבינה את הנושא.

שר התיירות בני אלון: הכתבה מעידה על בורות מחרידה ועל מגמתיות.

שר התיירות בני אלון: מלכתחילה בהגדרה מתנחל לא יכול להיות שר תיירות על פי עמדת הכתבה.

שר התיירות בני אלון: זו תחילת הכתבה וזה סופה וכל השאר גיבוב פרטים בחוסר ידע ובחוסר אינפורמציה ולפעמים בשקר מובהק.

שר התיירות בני אלון: אני אינני מצפה מהעיתון הזה לשום דבר, למרות שמכובדי יושב ראש הוועדה כותב בו לפעמים, אינני מעריך את העיתון הזה, אינני מעריך את היושר שלו.

שר התיירות בני אלון: הערכתי את המקצועיות שלו בהרבה תחומים, ופה גם זה נראה לי פשוט חבל.

שר התיירות בני אלון: אני רוצה להתייחס לעצם הטענה שאתה אמרת שאינך מתייחס אליה.

שר התיירות בני אלון: אני רוצה להתייחס אליה בקצרה.

שר התיירות בני אלון: אנחנו נמצאים כבר שישה עשר חודשים במשבר בתיירות.

שר התיירות בני אלון: זה לא התחיל בשלושה חודשים בהם אני בתפקיד.

שר התיירות בני אלון: שר תיירות שקדם לי נרצח בטרור הזה.

שר התיירות בני אלון: אני אינני חושב שלנהל משבר תיירות אפשר בהפטרה כדאשתקד ולא ניתן לשווק את מדינת ישראל כשמש, ים וביקיני, כמו שעשו בוושינגטון- פוסט ובניו-יורק טיימס.

שר התיירות בני אלון: זו ראיה לא עניינת שתצבור כשלון אחרי כשלון.

שר התיירות בני אלון: אני שיניתי את שיטת השיווק במשרד מקצה לקצה, בדברים שקדמו לי כבר התחלות שלהם.

שר התיירות בני אלון: עברנו לשיווק ישיר וממוקד.

שר התיירות בני אלון: אנחנו לא יכולים לרמות אנשים.

שר התיירות בני אלון: כשאני מבקר פצועים בבתי חולים שהם תיירים, אינני יכול לרמות אנשים שרואים את הCNN-.

שר התיירות בני אלון: אני חייב להתמקד בקהל שיבוא למרות המשבר ולהזהר לא לסבך אותו בדברים מיותרים.

שר התיירות בני אלון: אנו מתמקדים קודם כל בתיירות פנים.

שר התיירות בני אלון: העלינו את תקציב השיווק לתיירות פנים, העלינו את המודעות לתיירות פנים, ובעקבותינו עשו זאת במדינות אחרות.

שר התיירות בני אלון: לנו היה יתרון לעומת מדינות אחרות שהמשבר שלנו לא התחיל באחד עשר לספטמבר 2001 אלא בספטמבר 2000.

שר התיירות בני אלון: היתה לנו שנת הערכות להתמודד עם המשבר הזה.

שר התיירות בני אלון: הכללים שאנחנו למדנו מהמשבר אומצו במדינות אחרות.

שר התיירות בני אלון: הדבר הראשון הוא השקעה בתיירות פנים, כי בזמן משבר, אנשים לא רוצים לטוס הרבה, לא רוצים לקחת סיכונים.

שר התיירות בני אלון: אם אתה עושה קמפיין טוב, גם המחירים יורדים בגלל המשבר והשנה הגענו מאז קום המדינה לשנת שיא במספר האורחים.

שר התיירות בני אלון: ניקח למשל את ים המלח כדוגמא, בים המלח היה מינוס חמישים פלוס אחוז בתיירות נכנסת ופלוס כחמישה שישה אחוז ואולי אף למעלה מזה, חסרים לי נתוני שני החודשים האחרונים, של מספר אורחים.

שר התיירות בני אלון: זאת מכיוון שהישראלים הגיעו לשם.

שר התיירות בני אלון: הצימרים, שזו עשיה נפלאה של תיירות כפרית שאנחנו הובלנו במשך שנים, היו מלאים גם במשבר הזה.

שר התיירות בני אלון: אילת הגיעה למימדי שיא בתיירות פנים.

שר התיירות בני אלון: ולמרות זאת, שלא תהיינה אשליות, רמת הרווחיות של בתי המלון, תפוסת אמצע שבוע, הדברים לא דומים למה שצריך להיות.

שר התיירות בני אלון: אבל תיירות פנים היא בפירוש התמודדות ראשונית עם משבר תיירות.

שר התיירות בני אלון: התמודדות שניה ביחס לתיירות נכנסת הינה ההכרח לאתר את הקהלים שיש סיכוי להגיע אליהם.

שר התיירות בני אלון: המשבר הגדול ביותר הוא בתיירות של צליינים קתוליים מארצות עם אוריינטציה קתולית.

שר התיירות בני אלון: מדובר בירידה של שמונים וחמישה עד תשעים אחוז.

שר התיירות בני אלון: מאיטליה בשנת אלפיים הגיעו מאה שמונים וחמישה אלף תיירים, בשנת אלפים ואחת הגיעו כשמונה עשר אלף.

שר התיירות בני אלון: כך פולין וארצות נוספות עם השפעה קתולית, וזאת מסיבות שונות.

שר התיירות בני אלון: בתיירות פרוטסטנטית יש חמישים אחוז ירידה.

שר התיירות בני אלון: גם כשמדובר בקבוצות ממוקדות, מתודיסטים, בפטיסטים, אוונגליסטים ונוצרים אוהבי ישראל הקיימים בכל מקום בעולם, בכמות עצומה בארצות הברית אבל גם באירופה, המספרים יורדים.

שר התיירות בני אלון: לגבי יהודים היתה עליה בשנת אלפיים ואחת לעומת אלפיים בשלושה אחוז, מכל העולם.

שר התיירות בני אלון: זה לא קורה סתם כך.

שר התיירות בני אלון: אנשים יכולים להגיד אין תיירות ועדיין הגיעו מיליון מאתיים שמונה עשרה אלף תיירים מחוץ לארץ, לא עובדים זרים אלא תיירים, בשנת המשבר הזאת.

שר התיירות בני אלון: כל אחד שמגיע זה בכלל לא פשוט להזמין אותו בזמן כזה.

שר התיירות בני אלון: ממזרח אירופה הגיעו מעט מאוד אבל הם עדיין פוטנציאל תיירותי גדול.

שר התיירות בני אלון: אסביר איך שינינו את השיטה.

שר התיירות בני אלון: אני אסרתי לפרסם בניו-יורק טיימס, בוושינגטון-פוסט ופורט-אוטוריטי במטרו של פריז.

שר התיירות בני אלון: אין סיכוי להביא סתם תייר עכשיו ולהתחרות עליו עם איי הבתולה על הים או השמש שלהם, או עם מקומות אחרים מסוג זה.

שר התיירות בני אלון: הצבנו בשכר אנשים שלנו באירגונים יהודים משמעותיים, כגון באורתודוקס-יוניון וגם אצל הקונסרבטיבים, שקנאו ורצו גם הם, בוועידת הנשיאים ובמגבית המאוחדת, אדם בשכר שתפקידו לארגן קבוצות סולידריות, וזה עובד.

שר התיירות בני אלון: זו שיטת שיווק שחייבים להרגיל אליה את כל הלשכות להחליף סגנון.

שר התיירות בני אלון: אין עכשיו את הלוקסוס של רווחה המאפשר לתת טלפונים ולעשות חוזה עם חברות פירסום שיפרסמו את ישראל כמוצר.

שר התיירות בני אלון: עלינו להיות ממוקדים בקהלים המתאימים.

שר התיירות בני אלון: את ים המלח ניתן להמשיך לשווק לחולי פסוריאזיס, ארטריטיס, ראומטיזם ושאר מרעין בישין כמוצר ממוקד גם בעיתונות סתם, כי זה דבר שאין לו הרבה מתחרים והוא מיוחד.

שר התיירות בני אלון: את זה אני מאשר.

שר התיירות בני אלון: כך גם לגבי אילת כמוצר ממוקד לארצות אירופאיות מסויימות שיש לנו את הגישה אליהם.

שר התיירות בני אלון: אבל לשווק את ישראל סתם עכשיו ולהתעלם מהCNN- שמראים מה קורה באמת, זו טפשות.

שר התיירות בני אלון: ולכן דעו לכם שבראיה מקצועית השיווק מדבר דווקא על אנשים שאינם חוששים מן המשבר הזה או מוכנים להתמודד איתו.

שר התיירות בני אלון: ולהפתעת

שר התיירות בני אלון: כם חלק גדול מהנוצרים אוהבי ישראל מקפידים לבקר ביהודה ושומרון.

שר התיירות בני אלון: המלון באריאל הוא המלון האהוב ביותר על הקהילות הנוצריות האלה.

שר התיירות בני אלון: חלק גדול מן הקהילות היהודיות גם כן מבקשות סיור ברכבים ממוגנים ביהודה ושומרון.

שר התיירות בני אלון: זו התיירות שקיימת בשנה הזאת, וזו תיירות טובה ותיירות עם בסיס.

שר התיירות בני אלון: לא בכל אתר ולא בכל דבר, אבל באופן כללי השיווק בשנה הזאת מתמקד בקהלים ספציפיים, בקבוצות ספציפיות, ואכן יש לו הצלחה.

שר התיירות בני אלון: אני מאמין שאם המשרד ימשיך בדרך הזאת ויעשה מעקב עם כל הקהלים שהוא יצר, יהיו לכך תוצאות חיוביות.

שר התיירות בני אלון: אני מממן עכשיו במקום סתם פירסום הליכה מדלת לדלת, מכומר לכומר, מידור שמות הקהילות הנוצריות והיהודיות שיש איתם קשר ושאפשר לעבות איתם את הקשר.

שר התיירות בני אלון: הנכס הזה יעזור גם לאחר המשבר.

שר התיירות בני אלון: כשיחלוף הזעם, נגיע גם לשיווק רגיל, של סתם אנשים שרוצים שמש וים.

שר התיירות בני אלון: אבל דעו לכם שגם כשיחלוף הזעם היתרון היחסי של ישראל אינו רק בשמש ובים אלא בשילוב הנכון, ומבקשים את זה גם בחבילת תיירות לאילת, לשלב את זה עם יום בירושלים.

שר התיירות בני אלון: לכן היתרון היחסי של ישראל כארץ של תנ"ך, כארץ של מקומות קדושים, כארץ מיוחדת, נשאר יתרון יחסי שאף אחד לא יכול לקחת מאיתנו, וכך השיווק יתנהל.

שר התיירות בני אלון: אם אנשים מסויימים מרגישים שזה זר להם, זו בעיה שלהם.

שר התיירות בני אלון: אני אומר את הדברים בראיה מקצועית, חד וחלק.

שר התיירות בני אלון: דווקא במשבר הזה זו לא חוכמה סתם להתייאש, צריך להבין מי הם התיירים שמגיעים, מי הם אותם מיליון מאתיים שמונה עשרה, מה מעניין אותם ואיך מגיעים אל הקהל הממוקד הזה?

שר התיירות בני אלון: מה הם דרכי השיווק המתאימות?

שר התיירות בני אלון: לסיכום ברצוני להודות על ההזדמנות שניתנה לי להיות אורח בוועדה הזאת ולבוז לעיתון הארץ ולרמת האינפורמציה של הכתבה הזאת.

אברהם-בייגה שוחט: אני הצטרפתי לשאלה הזאת בעיקר בגלל שחשבתי שתהיה לי הזדמנות להגיד לך כמה דברים בתחום התיירות ובתחום של אבסורד שיכול להתפתח רק אצלנו, כשאנשים בדעות כמו רחבעם זאבי ז"ל ואתה משמשים כשרי תיירות של מדינת ישראל.

אברהם-בייגה שוחט: הרי כל אחד מאיתנו יודע בדיוק איך נבנתה התיירות ויודע שהיא בנוייה על המון פלחי שוק.

אברהם-בייגה שוחט: יש גם תיירות יהודית שמגיעה ויש אנשים שבאים מטעמים של סיור בארץ ועתיקותיה וכאלה שבאים לשמש של אילת, והדבר נבנה נדבך על נדבך.

אברהם-בייגה שוחט: ב91-' במשבר הגדול של מלחמת המפרץ מספר התיירים ירד לאחד פסיק שבעה מיליון, ואחר כך ראינו איך העסק הזה צומח והגענו כבר לשניים פסיק שבעה מיליון תיירים.

אברהם-בייגה שוחט: בשלושת החודשים האלה, אם הם היו בריתמוס של החודשים הקודמים, היינו מגיעים לשלושה מיליון.

שר התיירות בני אלון: אלמלא מה שקרה בספטמבר 2000.

אברהם-בייגה שוחט: ברור שהרצון לבנות תיירות על סיורים באוטובוסים ממוגנים, ואולי אחרי זה, אם יהיו חס וחלילה גם מטעני צד, יעברו לנגמ"שים, ואחרי זה תיירים יסעו אולי בטנקים, הוא עורבא פרח, אין לזה ידיים ורגליים.

אברהם-בייגה שוחט: תמיד יהיו מטורפים בעולם, באמריקה יש הרבה כאלה, בכל מיני קהילות, אבל לפתח תיירות באיזורי סיכון, זה לא הפתרון אצלנו.

אברהם-בייגה שוחט: אדוני השר, התיירות צריכה שקט, התיירות צריכה שלום, התיירות צריכה תחושה טובה לתייר.

אברהם-בייגה שוחט: אף אחד מאיתנו לא נסע לטייל בוייטנאם בזמן המלחמה, אף אחד לא נסע ליוגוסלביה ולא יסע ומטבע הדברים זה מה שקורה.

אברהם-בייגה שוחט: לכן יש כאן שני תפקידים עיקריים לטעמי למשרד התיירות.

אברהם-בייגה שוחט: אני בדרך כלל מתנגד למעורבות ממשלה במשק, אבל אם יש עניין של שימור תשתיות לימים יותר טובים הרי שאחד הנושאים המרכזיים זה התיירות.

אברהם-בייגה שוחט: זה ענף שיכול להתאושש, די במהירות, לא בבת אחת, אבל אם תהיה אוירה של שלום ואם תהיה אוירה שמגיעים לאיזה שהוא הסדר, ואם לא יהיו שרים בממשלה שידברו נגד פגישות של ראש הממשלה עם אבו-עלא ועם חבריו ולאט לאט יהיה איזה שהוא תהליך אז אולי גם תהיה תיירות, לאט לאט, עם כל מה שכרוך בעניין.

אברהם-בייגה שוחט: אלא שמה שאתה מייצג בדעותיך פוסל אותך מלהיות בתפקיד הזה, כי אתה עושה בדיוק את הדבר שאסור לעשות.

אברהם-בייגה שוחט: זה כמעט כאילו היו לוקחים רופא אליל והופכים אותו לשר הבריאות, עם פילוסופיה של רופא אליל.

אברהם-בייגה שוחט: זה כמעט אותו הדבר מבחינת האבסורד שבעניין.

אברהם-בייגה שוחט: לכן אתה לא יכול לנסוע לקונגרס בחוץ לארץ, ואל תחפש את המטורפים שיסעו באוטובוס משוריין, אבל בהחלט תדאג, ואני מקווה שאתה עושה זאת, לשימור הקיים.

אברהם-בייגה שוחט: ובמקרה זה אני סבור שהממשלה כן צריכה להיות מעורבת, לשמר את העובדים ולעשות הכשרה מקצועית ואם צריך, גם להקל בארנונה זה לגיטימי.

אברהם-בייגה שוחט: אני מקווה שעושים את הדברים.

אברהם-בייגה שוחט: עד היום הספקתי להתחיל עם הקורסים של כמה חודשים כדי שלא יפטרו עובדים, ויש עוד מה לעשות בעניין.

אברהם-בייגה שוחט: כמו כן חשוב לעבוד קשה כדי שהישראלים ילכו יותר לבתי המלון, ונדמה לי שהם הגיבו לא רע לקמפיין.

אברהם-בייגה שוחט: שלושה עשר אחוז גידול במספר הישראלים אכן מאזן מעט את המכה.

אברהם-בייגה שוחט: לכן תפקיד המשרד היום הוא קודם כל לשמר את המערכת, לגרום לכך שהיא תוכל לעמוד בסערה, שאני מקווה שהיא לא ארוכה.

אברהם-בייגה שוחט: אלא שאם נשתמש בפתרון אשר מתאים לתפיסתך הפוליטית, אנחנו נשכח מתיירות.

אברהם-בייגה שוחט: לא תהיה תיירות במדינת ישראל והמספרים לא רק שלא יעלו אלא ילכו וירדו.

מוסי רז: ברצוני לדעת מה מעורבותך השר באופן אישי ושל המשרד בכל הנושא של פיתוח החפירות הארכיאולוגיות סמוך לשער הפרחים?

מוסי רז: מה עלות הנושא?

מוסי רז: מה מצב הבעלות החוקית על המקום?

מוסי רז: מה מצב ההליכים הסטטוטוריים לבניה שם?

מוסי רז: וכן הלאה.

אברהם-בייגה שוחט: הייתי בסיור מטעם עיריית ירושלים לראות את החפירות ליד מצודת דוד, חפרו ומצאו שם שכבות עד תקופת חזקיהו.

אברהם-בייגה שוחט: השיגו תרומה וגם משרד התיירות, אם אינני טועה, השתתף באיזה שהוא סכום.

אברהם-בייגה שוחט: הבנתי שחפרו וירדו לעומק גדול מאוד, ורוצים לעשות שם כיתות לימוד על ירושלים ולשמר את השכבה הארכיאולוגית התחתונה, מאחר וזו פעם ראשונה שנמצא שריד מבית המקדש הראשון שהארכיאולוגים יכולים להצביע עליו.

אברהם-בייגה שוחט: אבקשך לבדוק את הפרוייקט הזה, ואם לא מדובר בהרבה כסף שווה לסייע לסיומו, מאחר והוא נמצא אפילו בקונסנזוס.

אבשלום וילן: לגבי נושא העזרה השוטפת לטיפול, הבנתי שניתן סכום גדול מתוך השישים וחמישה אלף שקלים שקיבלה עמותת לב הארץ לתל שילה.

שר התיירות בני אלון: המימון לתל שילה הוא לצורך פיתוח תשתית פיזית.

אבשלום וילן: בזמנו שמתי בתל שילה פסל של הפסל תומרקין.

אבשלום וילן: צריך לבדוק זכויות יוצרים אצלנו במסגריה בנגבה.

אבשלום וילן: אם הוא עדיין קיים ואתה מפתח את המקום, יכול להיות שנבקש זכויות יוצרים.

אבשלום וילן: אבקש לשמוע את הנתונים על התיירות בשטחים.

אבשלום וילן: זה בהחלט מעניין לשמוע כמה היו בהרודיון בשנה האחרונה למשל, או בדרום הר חברון.

אבשלום וילן: באמת הייתי נזהר מאוד בנושא זה.

אבשלום וילן: אין שום בעיה למצוא כל מיני משוגעים שיבואו ונעשה להם מסלול בשטחים.

אבשלום וילן: אני מניח שה"מוזרים" האלה, אוהבי ישראל מקהילות שונות, הם גרעין קשה שימשיך תמיד לבוא.

אבשלום וילן: דיברת על מדיניות שאתה ממקד אותה נקודתית.

אבשלום וילן: כפי שציינתם אתה וגם ח"כ שוחט, היתרון היחסי שלנו הוא השילוב בין העתיק, וירושלים, והשמש והים, ואילת, וים המלח, וכל הקומפלקס שלא תמצא בשום מקום אחר בעולם.

אבשלום וילן: יש לנו ריכוז ושילוב שאין בשום מקום אחר.

אבשלום וילן: נשאלת השאלה כיצד לנצל את היתרון הזה, ולאו דווקא את השגעונות.

אבשלום וילן: אם אתה רוצה יועץ נוסף או יש לך עוד משרת אמון, אני מוכן לבנות לך מסלולים ביש"ע ולהביא לך תיירים לזה אם זה יושיע את התיירות.

מוסי רז: כבוד השר, אני מתנצל שאני צריך לצאת.

שר התיירות בני אלון: אתחיל בתשובה לשאלתך בנוגע לעלות שער הפרחים.

שר התיירות בני אלון: בכתבה נכתב שאני השקעתי עשרים וחמישה מיליון ש"ח בחפירות של שער הפרחים.

שר התיירות בני אלון: זה מדוייק חוץ משני אפסים.

שר התיירות בני אלון: הסכום הוא מאתיים חמישים אלף ש"ח.

שר התיירות בני אלון: אבל זהו האופי של הכתבה בכללה.

אבשלום וילן: בנושא הדיוק בעיתונות, בזמנו פורסמה כתבה בנושא השינויים העוברים על התנועה הקיבוצית.

אבשלום וילן: הכתב ביקש ממני את המספרים, אמרתי שבארץ יש מאתיים שישים ושבעה קיבוצים.

אבשלום וילן: שלוש פעמים התקשרו אלי אחרי זה מניו-יורק, בשיחות טרנס-אטלנטיות, כל פעם חצי שעה, לדעת מה המספר המדוייק.

אבשלום וילן: במקום אחד נכתב מאתיים שבעים, במקום שני כתבו מאתיים שישים ושמונה, ואני אמרתי מאתיים שישים ושבע.

אבשלום וילן: הם השקיעו שעה וחצי בשיחות טלפון טרנס-אטלנטיות כדי לדייק בכתבה.

שר התיירות בני אלון: לגבי שער הפרחים, זו היתה בקשה של רשות העתיקות לחפירת הצלה.

שר התיירות בני אלון: היו שם תכניות והממצאים הם מדהימים.

שר התיירות בני אלון: הם ביקשו את עזרתי ואני הסכמתי, רק בסכום הזה בינתיים, אין לי יכולת ליותר מזה.

שר התיירות בני אלון: אני בפירוש גם אבדוק מה קורה שם בין מגדל דוד לקישלה בדבר הזה.

אמנון רובינשטיין: על שער הפרחים בניגוד לקישלה אין קונסנזוס.

שר התיירות בני אלון: בשער הפרחים גילו דברים מאוד יפים, זה אתר מאוד מעניין.

שר התיירות בני אלון: יש שם גם נקודה של הצלבנים וכן מצאו שם שרידים של בית שני ובית ראשון.

שר התיירות בני אלון: נקווה שיהיו להם פירות יפים.

שר התיירות בני אלון: אני משתדל לעבוד עם רשות העתיקות, אין להם תקציב.

שר התיירות בני אלון: הם שייכים למשרד החינוך, כמו שרשות הטבע והגנים שייכים למשרד לאיכות הסביבה, ושניהם זקוקים למשרד התיירות לתקציב תשתית ופיתוח, ואני עושה זאת, אלא שלא תמיד הראיה המקצועית שלנו מזדהה עם שלהם.

שר התיירות בני אלון: לא כל דבר ארכיאולוגי הוא בהכרח תיירותי אטרקטיבי.

שר התיירות בני אלון: החפירות שנעשות גם בשער הפרחים הם גם בראיה של מקומות תעסוקה.

שר התיירות בני אלון: למשל בשער הפרחים לשכת העבודה מעסיקה עשרים עובדים ממזרח ירושלים, עשרה עובדים מהדרום מאיזור קריית גת, כך גם בבית שאן ובקיסריה.

שר התיירות בני אלון: כך שלפעמים הראיה היא לא רק תיירותית.

שר התיירות בני אלון: אבל אנשי החמ"ת הם מאוד פדנטיים, מאוד מקצועיים, והם רוצים שבסופו של דבר השקעות שלנו ברשויות סטטוטוריות אחרות יהיו בראיה תיירותית וכך הם צריכים להיות.

שר התיירות בני אלון: גם שער הפרחים עבר את המבחן הזה, אני מקווה שהוא יתן פרי יפה, שתבקרו ותהנו ממנו.

שר התיירות בני אלון: בייגה מכובדי, אתה מאתגר אותי בכנות שלך.

שר התיירות בני אלון: ח"כ אבשלום וילן לא רצה להתמודד עם הטענה שלך, והטענה שלך היא היא הטענה היחידה שיש בכתבה שיש לשיטה מסויימת, כמו שאתה הצגת, דברים בגו.

שר התיירות בני אלון: אני חולק על זה, ואסביר את התיזה שלי.

שר התיירות בני אלון: זו הטענה היחידה שסביבה נתפרה הכתבה כולה, כולל הקריקטורה של עמוד השער ששמו לי שם משקפיים.

שר התיירות בני אלון: כמו שאמרתי, אין דיוק בפרטים.

שר התיירות בני אלון: ברצוני לחזור על נתונים שהחסרת בתחילת הישיבה ואגיד אותם בקצרה.

שר התיירות בני אלון: אכן נסגרו ארבעים בתי מלון, מתוכם כחמישה עשר במזרח ירושלים, שניים ועוד כמה קטנים בנצרת וכשניים בתא קו התפר, עץ הזית ונובוטל שבירושלים.

שר התיירות בני אלון: עץ הזית נפתח עכשיו בסופי שבוע לשבתות, משיקולים שכדאי להם עם הסיוע, כי אנחנו לא מסייעים למלון סגור, ומשיקולים נוספים.

שר התיירות בני אלון: כך שהארבעים שנסגרו היו בעיקר באיזורים שגם תיירות הפנים לא רוצה להגיע אליהם, במזרח ירושלים ובנצרת.

שר התיירות בני אלון: ובצדק, לצערי.

שר התיירות בני אלון: הם נתנו לנו את המכה הזאת.

שר התיירות בני אלון: אני מתמודד עם הנושא הזה, ציינתי לפני שהגעת, זה משבר של שישה עשר חודשים שהתחיל עוד כשהייתם בשלטון.

אמנון רובינשטיין: נצרת ריקה, הייתי שם השבוע.

שר התיירות בני אלון: אנחנו השקענו בתיירות "נצרת אלפיים" הון עתק בנצרת.

שר התיירות בני אלון: מדברים על שבעה מיליון בשלוש שנים ביש"ע.

שר התיירות בני אלון: שם הושקעו שלוש מאות מיליון ש"ח, ואני לא מצטער על שום דבר, אלא שהמכה של סוף שנת אלפיים הרסה את הכל.

שר התיירות בני אלון: בייגה, אתה צודק באופן חלקי.

שר התיירות בני אלון: שימור תשתיות זה החייאה ועזרה ראשונה, כדי שיישארו לנו גם תשתיות פיזיות וגם תשתיות שיווקיות לאחר שיחלוף המשבר.

שר התיירות בני אלון: השקענו בזה המון, גם בבתי מלון, גם במורי דרך, והכל בצורה פרטנית כפי שפירטתי קודם.

שר התיירות בני אלון: אנו ממשיכים לעבוד על כך.

שר התיירות בני אלון: גם תפיסת תיירות הפנים, גם תפיסת השיווק הממוקד שבכל אופן הביא מיליון ומאתיים אלף תיירים, כאשר אתה מפלח את הקהילות היהודיות ויודע איך לגשת אליהם וכשאתה מפלח את הקהילות הנוצריות ויודע איך לגשת אליהם, גם זה עוזר למשבר של בתי המלון, ובכל אופן לא קורסים כולם.

שר התיירות בני אלון: זו עבודה קשה.

שר התיירות בני אלון: אני התחלתי כשהנתון היה יותר משישים שבעים אחוז מכה בתיירות נכנסת ועכשיו זה פחות.

שר התיירות בני אלון: לא בזכותי, בזכות המשרד וכל העבודה שנעשתה לפני וכל העבודה שתיעשה.

שר התיירות בני אלון: אני מקווה לסיים את שנת אלפיים ושתיים לא במינוס חמישים אחוז תיירות נכנסת אלא במינוס עשרים, גם אם המשבר לא יחלוף.

אברהם-בייגה שוחט: האם יש אינדיקציות של עליה במספר התיירים?

שר התיירות בני אלון: בפירוש כן, מובהקות, למרות המכה של אחד עשר בספטמבר 2001 באמצע, עם התגובה שלה, ואחרי זה חזרה בחודשים האחרונים.

שר התיירות בני אלון: התיירות מאירופה בעיקר מגיעה לאילת, מאמריקה מגיעות הקבוצות היהודיות.

שר התיירות בני אלון: ברצוני לגעת מקצועית ופוליטית בטיעון המרכזי שהעלית, עליו אני חולק עליך בתכלית, לא רק פוליטית אלא גם בנושא הזה.

שר התיירות בני אלון: אני אינני חושב, כמו שחשבו עד שהגעתי וזאת היתה הקונספציה הרגילה, שתיירות אתה יכול לבסס רק באמת באיזה שהוא שקט תעשייתי, ולכן כשיש משבר צריך לראות אותו כאיזו מן תופעת טבע חיצונית, מכה, להנמיך ראש ולחכות שהוא יחלוף.

שר התיירות בני אלון: אנחנו נמצאים כבר שמונה עשר חודש במשבר הזה, ויכול להיות שהוא יימשך עוד שנה.

שר התיירות בני אלון: אנחנו חייבים לדעת איך להתמודד עם משברים לא רק בראיה שכזאת.

שר התיירות בני אלון: ולכן אנחנו חייבים לדעת איך לגרד את התחתית של החבית ולדעת איך לנהל את מדינת ישראל במשבר תיירות, וגם כשיחלוף הזעם אני חייב להגיע למצב כזה שלא אהיה רק אחד שמפרסם דרך סוכנים, כמו שהיה לפניי, בכל מיני מקומות כשזה פשוט וקל ושקט, אלא שיהיה עיבוי יותר חזק בשטח של הקהלים שלנו, לגדל לחזק ולטפח אותם.

שר התיירות בני אלון: כך אני עובד ואני חושב שזה מצליח וכך גם נגיע לתשתית יותר טובה.

שר התיירות בני אלון: בנושא הפוליטי הנקודה היא פשוטה.

שר התיירות בני אלון: אני חושב שהפתרון הפוליטי היחיד האמיתי, הדרסטי, הוא חיסול הטרור.

שר התיירות בני אלון: שר אחד חושב שהסכם שלום מסגנון מסויים יביא שקט, אני חושב שהסכם שלום מסגנון מסויים יביא עוד גלי טרור, ויזיק.

שר התיירות בני אלון: אינני חושב שראיה זו פסולה או ראיה זו פסולה.

שר התיירות בני אלון: השאלה היא איך השר מתייחס מקצועית למשבר ואיך הוא משתמש בזה לתפקיד שלו.

שר התיירות בני אלון: יש לי נקודות יתרון ויש לי נקודות חסרון בשיווק שלי עצמי.

שר התיירות בני אלון: אין לי ספק שעיתון "הארץ" מכה בענף ובאנשי המשרד המסורים, שלא בדקתי את השקפותיהם.

שר התיירות בני אלון: אני מתאר לי שחלקם הגדול לא מצביע למפלגה שלי.

שר התיירות בני אלון: יש לי יתרונות וחסרונות בגישה שלי.

שר התיירות בני אלון: אני עומד לצאת לקונגרס של הנשיונל-רליג'ס ברודקסטינג, שהינו הקונגרס התיירות הגדול ביותר של ארצות הברית, זה יהיה בנשוויל טנסי.

שר התיירות בני אלון: הוזמנתי לשם בגלל השקפותי, בלי קשר למשרד התיירות, מספר פעמים כדי להרצות לפניהם.

שר התיירות בני אלון: אם אינני טועה זהו קונגרס השיווק הגדול ביותר שיש לנו באמריקה.

שר התיירות בני אלון: ישנם מקומות אחרים מהם אולי באמת אדיר רגליי, גם בגלל שאני לא בונה עליהם כרגע.

שר התיירות בני אלון: יבוא שר אחר, שילך לשם.

שר התיירות בני אלון: ישנם מקומות בהם אתמודד ואתאמץ.

שר התיירות בני אלון: כשראיתי את המכה של הצליינות הקתולית, שמונים וחמישה אחוז ירידה בתיירות נכנסת, הזמנתי אלי את נציג הותיקן הארכיבישוף סאנדי וקיימתי עימו שיחה בארבע עיניים, כדי שלא יהיה לו מבוכות ולא לי.

שר התיירות בני אלון: היתה בינינו הסכמה רבה בראיית הבעיה.

שר התיירות בני אלון: אני לא אומר שהוא מצטרף למפלגה שלי, גם לא ניסיתי להגיע לנקודה הזאת, אבל הגענו להבנה כיצד מעודדים תיירות צליינית.

שר התיירות בני אלון: אנחנו חייבים להרגיל את העולם להשקפות שונות.

שר התיירות בני אלון: לא יכול להיות שיהיה בעולם מונופול על תפיסה פוליטית כשייכת למקצועות מסויימים.

שר התיירות בני אלון: להשקפתי השמאל מביא אסון על המדינה וגם על התיירות.

שר התיירות בני אלון: אני יכול להבין שאנשים חושבים אחרת.

אברהם-בייגה שוחט: המספרים חושבים אחרת.

שר התיירות בני אלון: זה לא נכון, המספרים הם לא משר התיירות של שלושה חודשים.

שר התיירות בני אלון: המספרים הם של משבר של ערפאת, שאתה יודע שהוא חתן פרס נובל לשלום, לא איתי יחד.

שר התיירות בני אלון: הוא זה שהרס, ולא רק לנו אלא גם לבית צחור, לבית ג'אלה, לבית לחם, את כל חלומות שנת אלפיים.

שר התיירות בני אלון: וגם למצרים.

שר התיירות בני אלון: משבר תיירות יש בלוקסור ובכל האיזור.

שר התיירות בני אלון: ולכן אני חוזר ואומר, אני מקווה שבחלק הפוליטי שלי, לא כשר תיירות, אתרום לחיסול הטרור ולהליכה אמיצה של ישראל לטיפול בנושא זה.

שר התיירות בני אלון: יכול להיות שתהיה מלחמה לחודש חודשיים בלי תיירים, ואחריה יהיה שקט ותיירים יבואו.

שר התיירות בני אלון: אחרת זה יימשך כל הזמן בצילם של משברים, בצילם של סחיטות ואיומים של ערפאת.

אבשלום וילן: ברצוני לומר לפרוטוקול שבכוונה הערתי את הערתי בהתחלה כי אני חושב ששר עם השקפות גם כמו שלך, אם הוא עושה את ההפרדה בין גישתו המקצועית לבין היותו איש פוליטי יכול למלא תפקיד שר במסגרת המגבלות.

אברהם-בייגה שוחט: כמה מהתיירות מגיעה מאירופה?

שר התיירות בני אלון: אמריקה היא המובילה בתיירות הנכנסת.

אבשלום וילן: כשישים אחוז מגיעים מאירופה ועשרים ושישה מצפון אמריקה?

אמנון רובינשטיין: ברצוני להקריא את עמדת האוצר ולאחר מכן לשאול מספר שאלות.

אמנון רובינשטיין: נציג האוצר היה צריך ללכת והשאיר הודעה בכתב.

אמנון רובינשטיין: כעקרון קיים תאום מתמשך בין המשרדים וישנם חילוקי דעות לגיטימיים.

אמנון רובינשטיין: בתקופה סוערת זו, הן עקב חילופי השרים והמנכ"ל במשרד התיירות והן עקב התמשכות הליכי אישור תקציב המדינה, התאום מעט ירד ברמתו.

אמנון רובינשטיין: אנו תקווה שהתאום ושיתוף הפעולה יחזרו לרמתם הרגילה בתקופה הקרובה.

אמנון רובינשטיין: יש לי שלוש שאלות, ראשית, האם יש השקעה בתקציב הפיתוח באתרים מוסלמים ונוצרים בשנה הנוכחית או בשנים הקרובות?

אמנון רובינשטיין: שנית, האם יש תאום עם רשויות תיירות ברשות הפלסטינית, ירדן ומצרים?

אמנון רובינשטיין: שאלה אחרונה, האם שקלת מתן ביטוח לתיירים המגיעים לישראל, שזה לדעתי נושא מרכזי, לאחר האזהרות של ממשלת ארצות הברית ובריטניה.

אברהם-בייגה שוחט: ברצוני להוסיף שאלה, האם תקציב הפיתוח שציינת אינו כולל את חוק עידוד השקעות?

שר התיירות בני אלון: הוא אינו כולל.

שר התיירות בני אלון: שם יש שלוש מאות אלף שקל, חלק הרשאה וחלק מזומנים.

שר התיירות בני אלון: ברצוני להשיב בקצרה לשאלות.

שר התיירות בני אלון: לגבי אתרים מוסלמים ונוצרים יש לנו קודם כל מחוייבויות של החלטות ממשלה שאנחנו חלק בהם.

שר התיירות בני אלון: לגבי תקציב פיתוח לדרוזים ולערבים, מדובר בארבעה מיליון וארבעה מיליון אם אינני טועה, אין לי פה את הפרטים במדוייק.

שר התיירות בני אלון: כפי שצויין קודם, על אתרים נוצרים הושם דגש מיוחד לקראת שנת אלפיים בסדר גודל גדול, אבל גם עכשיו נמשך הטיפול בהם.

אמנון רובינשטיין: האתר העיקרי יהיה מסגד מול כנסיית הבשורה.

שר התיירות בני אלון: שם אני מאוד מקווה שהממשלה תהיה חזקה ולא תיכנע.

שר התיירות בני אלון: לגבי תאום תיירות ירדן ומצרים, בגלל המצב אין הרבה תיירים שעוברים במקומות האלה.

שר התיירות בני אלון: אני מוזמן בעוד שלושה שבועות על ידי שר התיירות התורכי למפגש שרי תיירות איזוריים ואז נראה מה יהיה, זה יהיה מבחן גדול ומעניין.

שר התיירות בני אלון: נעניתי בחיוב.

שר התיירות בני אלון: לגבי הרשות הפלסטינית אני רואה בה כרשות תומכת טרור בהתאם להחלטת הממשלה, אני אינני רואה בהם מדינה מקבילה ולכן אינני מכיר בהם.

שר התיירות בני אלון: דרך אגב, שר התיירות של הרשות הוא הכי נחמד מכולם שם, הוא עצמו יווני אורתודוכסי והוא סבל מהמצב.

שר התיירות בני אלון: יש לו את מלון פרדייז בבית לחם ואת רוב סוכנויות המזכרות באיזור שם.

שר התיירות בני אלון: עבורי הוא מייצג דבר שאיננו מדינה ואני לא מקביל לו.

שר התיירות בני אלון: יש לי פקיד בכיר בשם צבי נבו שהוא אחראי לקשר איתם.

שר התיירות בני אלון: עד עכשיו כך פתרתי את כל הבעיות.

אברהם-בייגה שוחט: אם הוא יבוא וילחץ לך את היד, מה תעשה?

שר התיירות בני אלון: תהיה לי בעיה.

שר התיירות בני אלון: אני לא אעורר מריבות ואתמודד עם העניין.

שר התיירות בני אלון: לגבי תקציב פיתוח זה לא כולל את חוק עידוד השקעות הון.

שר התיירות בני אלון: ח"כ שוחט, בזה אולי תוכל לעזור לי בהמשך במידת הצורך, הגעתי להסכמה עם האוצר לפיה, הואיל ויש לנו ראיה כלכלית משותפת שתפקידנו הוא למלא בתי מלון בשיווק ולא להקים בתי מלון חדשים כרגע, הם ירשו לי להמיר תקציבים לא לשיווק אלא לתשתיות פיזיות, שזו ראיה כלכלית לפיה אתה נכנס לגרעון בשביל תשתיות, חלק או חלק מרכזי של תקציב בתי המלון שלי השנה.

שר התיירות בני אלון: בעיקר הרשאה ודברים מסוג זה, הרשאה תמורת הרשאה, מזומן תמורת מזומן.

שר התיירות בני אלון: יש לי כמה מההסכמות בכתב וחלק עדיין בעל פה.

שר התיירות בני אלון: עד יום רביעי אני לוחם להשיג את זה.

שר התיירות בני אלון: אם אצליח, אגדיל את תקציב הפיתוח שלי בצורה משמעותית וזה ינוצל בתאום עם ראשי ערים בכל הארץ ועם רשויות שונות שאשמח לסייע להם, בין אם מדובר בטבע וגנים ובין אם ארכיאולוגיה, עתיקות וכו'.

שר התיירות בני אלון: לגבי בתי מלון, הם הגיעו לבד כלכלית למסקנה הזאת.

שר התיירות בני אלון: מייד עם אישור התקציב אשחרר גם קרן סיוע של ארבע מאות מיליון ש"ח, שהיא בתאום עם האוצר בערבות מדינה של שבעים אחוז, בריבית מסובסדת.

שר התיירות בני אלון: העלות שלי מתוך זה היא ארבעה עשר מיליון בסיבסוד אבל סך הכל הם יחזירו.

שר התיירות בני אלון: יוצא שבתי מלון מסויימים יקבלו ממש חבילה גדולה של איזה שהוא אויר לנשימה, פלוס קרן שיווק שאני נותן להם, על פי טבלה של קריטריונים של כמה שיווק.

שר התיירות בני אלון: אני מקפיד מאוד כשר תיירות לא לראות את הענף כסניף של התאחדות בתי המלון, כי יש לי עוד גורמים אחרים ואני לא יכול ליצור קינאה ותחרות.

שר התיירות בני אלון: ישנם עסקים קטנים פגועים, מדריכים, סוכני תיירות, וגם בהתאחדות בתי המלון יש בעלי בתי מלון שהם נותני התעסוקה ויש את העובדים.

שר התיירות בני אלון: ולכן במשא ומתן שלי איתם אני מתנה את הסיוע שלהם בשני תחומים.

שר התיירות בני אלון: אחד הוא אי פיטורים, שלא יקבלו חסד של רווח זמני של כסף ומייד ינצלו את זה, והשני, סיוע לי באי העלאת מחירים בצורה דרסטית, כי בכל אופן תיירות הפנים ניצלה את המחירים הזולים.

שר התיירות בני אלון: נכון שהיא הורידה מעט את הרווחיות אבל גרמה בכך לאי קריסה בתשתיות.

שר התיירות בני אלון: אני מקווה לא לעכב את זה ותוך שבוע לשחרר את הכל.

שר התיירות בני אלון: יש לי קצת חילוקי דברים איתם.

שר התיירות בני אלון: הם היו רוצים לקבל בלי התחייבות.

שר התיירות בני אלון: אני באמת רוצה לתת להם ולא משכתי את זה לשניה, אלא שהתקציב עדיין לא אושר.

שר התיירות בני אלון: אם התקציב יאושר ביום רביעי, אני אשמח שביום חמישי הם יקבלו את הסיוע.

שר התיירות בני אלון: עם עסקים קטנים יש לי בעיה.

שר התיירות בני אלון: יש לי את הכסף אבל אין לי כלי.

שר התיירות בני אלון: אף בנק לא מוכן לקבל את הבטחונות שלהם.

שר התיירות בני אלון: בתמ"ס יש למשל מאתיים מיליון שקל שהם לא יכולים לממש.

שר התיירות בני אלון: הם זקוקים לבטחונות שלהם.

שר התיירות בני אלון: גם אם הם יתנו בטחונות של שבעים אחוז כמו שנתנו לבתי מלון, הבנקים לא מוכנים לקבל את השלושים אחוז בלי בטחונות שלהם, והענף אצל הבנקים הוא קשה.

שר התיירות בני אלון: אני מוכרח למצוא דרך, אני משתדל לעגן תקציבי סיוע, כי הם הכי סובלים.

אברהם-בייגה שוחט: השאלה היא האם אפשר להרים את זה עם מטריה של המדינה.

שר התיירות בני אלון: היה פעם כלי שנקרא חפ"ת.

שר התיירות בני אלון: הממשלה החליטה לסגור אותו.

שר התיירות בני אלון: אם אפשר היה בשנה להפשיר את ההקפאה שלו כדי לטפל במשבר, זה היה יכול לעזור.

שר התיירות בני אלון: הביקור היחיד שעשיתי בינתיים בחוץ לארץ היה בוושינגטון.

שר התיירות בני אלון: פגשתי את הילרי קלינטון, את סנטור ספקטור אלן ורשימה של סנטורים כדי שיסייעו לי מול הסטייט-דיפרטמנט לרכך את הנוסח, כשאחת מההתחייבויות שלי היתה לתת פתרון ביטוחי לתיירים.

שר התיירות בני אלון: הגעתי דרך חברת הביטוח ענבל ודרך האוצר להבנה וכעקרון יש לנו תשובה.

שר התיירות בני אלון: היא עדיין לא מושלמת ולכן טרם פורסמה.

אמנון רובינשטיין: תוך כמה זמן יסתיים העניין?

שר התיירות בני אלון: אני מקווה שתוך שבועיים.

אברהם-בייגה שוחט: כמה תפוסה היתה בבתי המלון בשנת אלפיים ואחד?

שר התיירות בני אלון: תפוסת בתי המלון היתה ארבעים ושלושה אחוז, כשתפוסה רגילה היא שבעים פלוס אחוז.

שר התיירות בני אלון: אין לנו תפוסת מאה אחוז.

אמנון רובינשטיין: העניין של התיירות הוא מרכזי, אין צורך לומר, והוא בהחלט קשור בעניין פוליטי.

אמנון רובינשטיין: תיירות המונית לא תלך לאיזור ששנוי במחלוקת.

שר התיירות בני אלון: גם לירושלים לא, לצערנו.

אמנון רובינשטיין: לדעתי הדגש צריך להיות להשאיר את המערכת קיימת, ולא לשקול שיקול אחר.

אמנון רובינשטיין: קודם כל לדאוג לשימור התשתיות.

אמנון רובינשטיין: זה הדבר המרכזי.

אמנון רובינשטיין: כל השאר לדעתי לא יועיל.

אמנון רובינשטיין: ההשקעה באיזורים שנויים במחלוקת הינה בעייתית.

אמנון רובינשטיין: אולי קבוצות קטנות ילכו לשם אבל היא לא יכולה לגדול מאוד לעומת ההשקעה באיזורי תיירות בינלאומיים.

שר התיירות בני אלון: כך גם הפרופורציות פה.

שר התיירות בני אלון: מדובר במאות מיליונים מול מיליונים בודדים.

אמנון רובינשטיין: תודה רבה, אני נועל את הדיון.